Απόφαση της Επιτροπής

της 30ής Μαρτίου 2004

για την τροποποίηση του παραρτήματος Ι της απόφασης 2003/804/ΕΚ για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές μαλακίων, αυγών και γαμετών τους, με σκοπό την περαιτέρω ανάπτυξη, αύξηση, μετεγκατάσταση ή κατανάλωσή τους από τον άνθρωπο

[κοινοποιηθείσα υπό τον αριθμό Ε(2004) 1076]

(Κείμενο που παρουσιάζει ενδιαφέρον για τον ΕΟΧ)

(2004/319/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), και ιδίως το άρθρο 19 παράγραφος 1,

Εκτιμώντας τα ακόλουθα:

(1) Με την απόφαση 2003/804/EΚ της Επιτροπής(2) θεσπίζεται κατάλογος τρίτων χωρών από τις οποίες τα κράτη μέλη επιτρέπεται να εισάγουν ζώντα μαλάκια, τα αυγά και τους γαμέτες τους με σκοπό την περαιτέρω ανάπτυξη, αύξηση, μετεγκατάσταση ή κατανάλωσή τους από τον άνθρωπο εντός της Κοινότητας, καθώς επίσης και υποδείγματα πιστοποιητικών που πρέπει να συνοδεύουν παρόμοια φορτία.

(2) Κατά τη χρονική στιγμή έκδοσης της απόφασης 2003/804/ΕΚ δεν μπορούσε να καταγραφεί καμία τρίτη χώρα στο παράρτημα I της απόφασης.

(3) Από την έναρξη ισχύος της οδηγίας 91/67/ΕΟΚ, δεν έχουν μεταβληθεί οι όροι υγειονομικού ελέγχου για την εισαγωγή στην Κοινότητα ζώων υδατοκαλλιέργειας από τρίτες χώρες. Επειδή εκκρεμεί η θέσπιση εναρμονισμένων απαιτήσεων πιστοποίησης, τα κράτη μέλη ήταν αρμόδια για την εφαρμογή, σε εισαγωγές ζώων υδατοκαλλιέργειας και προϊόντων αυτών από τρίτες χώρες, όρων τουλάχιστον ισοδύναμων με αυτούς που εφαρμόζονται για τη διάθεση στην αγορά κοινοτικών προϊόντων, σύμφωνα με το άρθρο 20 παράγραφος 3 της οδηγίας 91/67/ΕΟΚ.

(4) Υπάρχει επομένως συνεχές εμπόριο ζώντων δίθυρων μαλακίων με σκοπό την κατανάλωσή τους από τον άνθρωπο, ανάμεσα σε ορισμένες τρίτες χώρες και ορισμένα κράτη μέλη. Το εμπόριο αυτό θα σταματήσει την 1η Μαΐου 2004, όταν τεθεί σε εφαρμογή η απόφαση 2003/804/ΕΚ.

(5) Για να μην διακοπεί αναίτια το συνεχές εμπόριο από τρίτες χώρες για τις οποίες τα κράτη μέλη έχουν διαπιστώσει ότι συμμορφώνονται με όρους τουλάχιστον ισοδύναμους με αυτούς που εφαρμόζονται για τη διάθεση στην κοινοτική αγορά, ορισμένες τρίτες χώρες πρέπει να συμπεριληφθούν στο παράρτημα Ι της απόφασης για μια προσωρινή περίοδο, όσο εκκρεμεί η ολοκλήρωση των επιτόπιων επιθεωρήσεων που προβλέπουν οι κοινοτικοί κανόνες.

(6) Αυτή η προσωρινή καταλογογράφηση πρέπει να περιορίζεται σε εισαγωγές ζώντων δίθυρων μαλακίων που προορίζονται μόνο για κατανάλωση από τον άνθρωπο, από περιοχές που έχουν λάβει έγκριση σύμφωνα με την οδηγία 91/492/ΕΟΚ του Συμβουλίου(3).

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα Ι της απόφασης 2003/804/ΕΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση τίθεται σε ισχύ την 1η Μαΐου 2004.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 30 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 46 της 19.2.1991, σ. 1· οδηγία όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 302 της 21.11.2003, σ. 22.

(3) ΕΕ L 268 της 24.9.1991, σ. 1· οδηγία όπως τροποποιήθηκε τελευταία από τον κανονισμό (ΕΚ) αριθ. 806/2003.

ΠΑΡΑΡΤΗΜΑ

"ΠΑΡΑΡΤΗΜΑ I

Εδάφη από τα οποία επιτρέπεται η εισαγωγή ορισμένων ειδών ζώντων μαλακίων, των αυγών και γαμετών τους με σκοπό την περαιτέρω ανάπτυξη, αύξηση ή μετεγκατάστασή τους στα ύδατα της Ευρωπαϊκής Κοινότητας

>ΘΕΣΗ ΠΙΝΑΚΑ>"